## Odluka Ustavnog suda Republike Hrvatske broj:U-IIIA-1747/2005 od 21. ožujka 2007.

### NN 41/2007 (21.4.2007.), Odluka Ustavnog suda Republike Hrvatske broj:U-IIIA-1747/2005 od 21. ožujka 2007.

# USTAVNI SUD REPUBLIKE HRVATSKE

**1379**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio R. M. iz Z., kojeg zastupa D.
V., odvjetnik iz Z., na sjednici održanoj 21. ožujka 2007., jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Ps-288/00, u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst)
podnositelju ustavne tužbe R. M. iz Z., K. 9, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst), u iznosu od 7.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca, od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 21. travnja 2005., na temelju članka 63. Ustav­nog zakona o
Ustavnom sudu Republike Hrvatske (»Narodne novine« broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnio ustavnu tužbu
smatrajući da mu je nerazumno dugim trajanjem parničnog postupka koji se vodi
pred Općinskim sudom u Zagrebu pod brojem: Ps-288/00, povrijeđeno ustavno pravo
na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu od 25. siječnja 2006. te uvida u presliku spisa Općinskog suda u Zagrebu
broj: Ps-288/00, utvrdio sljedeće činjenice koje su pravno relevantne za
odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Podnositelj je 28. ožujka 2000. godine podnio tužbu Općinskom sudu u Zagrebu
protiv J. i A. B. radi sklapanja ugovora o najmu stana.
Na ročištu za glavnu raspravu održanom 21. veljače 2001. tuženici su dali
odgovor na tužbu. Raspravnim rješenjem podnositelj i tuženici pozvani su u roku
od 30 dana dostaviti određenu dokumentaciju.
Podneskom od 24. rujna 2001. podnositelj je udovoljio tom raspravnom rješenju.
Na glavnoj raspravi održanoj 25. listopada 2001. proveden je dokaz saslušanjem
podnositelja i svjedoka.
Podneskom od 6. studenoga 2001. podnositelj je udovoljio raspravnom rješenju i
dostavio popis imena i adresa svjedoka za koje predlaže da ih sud sasluša.
Na glavnoj raspravi 23. travnja 2002. saslušani su predloženi svjedoci.
Istog dana sud je službenim putem od Ministarstva financija zatražio određene
podatke.
Podneskom od 3. lipnja 2002. podnositelj je udovoljio rasprav­nom rješenju od
23. travnja 2002. i dostavio potrebnu dokumentaciju.
Na ročištu 26. ožujka 2003. punomoćnica tuženika obvezana je dostaviti punomoći
za zastupanje na ime nasljednika tuženika koji su tijekom postupka umrli.
Rješenjima od 11. listopada 2004. punomoćnica tuženika ponovo je pozvana
dostaviti punomoći, a punomoćnik podnositelja staviti daljnje dokazne
prijedloge.
Tim rješenjima punomoćnici stranaka udovoljili su podnescima od 19., odnosno 21.
listopada 2004. godine.
S obzirom da su nasljednici tuženika s prebivalištem u Bosni i Hercegovini
pozivi za glavnu raspravu 17. studenoga 2005. upućeni su im diplomatskim putem.
Ročišta za glavnu raspravu održana su 17. studenoga 2005. i 22. veljače 2006.
godine.
Sljedeće ročište za glavnu raspravu određeno je za 8. svibnja 2007. godine.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Repub­like Hrvatske i članka 63. Ustavnog
zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 28. ožujka 2000. godine podnio tužbu Općinskom sudu u Zagrebu
radi sklapanja ugovora o najmu stana.
Ustavna tužba podnijeta je 21. travnja 2005. godine, a do toga dana postupak
nije pravomoćno okončan, pa Ustavni sud utvrđuje da je do dana podnošenja
ustavne tužbe postupak trajao ukupno pet (5) godina i dvadeset četiri (24) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku, Općinski sud u Zagrebu održao četiri ročišta. Postupak
je i dalje u tijeku pred prvostupanjskim sudom.
Nakon razmatranog razdoblja prvostupanjski sud je održao dva ročišta za glavnu
raspravu.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, svojim postupanjem
prema ocjeni Ustavnog suda nije pridonio duljini postupka.

4.4. SLOŽENOST SUDSKOG PREDMETA

Iako okolnosti konkretnog slučaja (tuženici umrli tijekom postupka, nasljednici
borave u Bosni i Hercegovini gdje im se pismena dostavljaju diplomatskim putem)
ukazuju da se radi o složenijoj sudskoj stvari, ocjena je Ustavnog suda da
navedene okolnosti ne mogu opravdati ukupno trajanje parničnog postupka u prvom
stupnju.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositelja radi sklapanja ugovora o najmu stana trajao pet godina i dvadeset
četiri dana. Imajući u vidu ukupno trajanje postupka, postupanje suda te
okolnost da se postupak i nadalje vodi pred sudom prvog stupnja, Ustavni sud
nalazi da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1747/2005
Zagreb, 21. ožujka 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 41/2007-1379
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)